-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 ลักษณะผลิตภัณฑ์หรือบริการ

ผลิตภัณฑ์ของ บริษัท ซีเฟรชอินดัสตรี จำกัด (มหาชน) มี 2 กลุ่ม คือ ผลิตภัณฑ์กุ้งสดแช่แข็ง
และผลิตภัณฑ์กุ้งมูลค่าเพิ่มแช่แข็ง โดยลักษณะสินค้าเป็นทั้งกุ้งต้ม กุ้งชุบแป้ง กุ้งซูชิ เป็นต้น
โดยผลิตภัณฑ์เกือบทั้งหมดส่งออกจำหน่ายต่างประเทศภายใต้เครื่องหมายการค้าของบริษัทฯ ได้แก่
Seafresh, Sea Angel, Phoneix, Thai Chia, Go Go และเครื่องหมายการค้าของลูกค้า

สิทธิในการประกอบธุรกิจ

บริษัทฯได้รับสิทธิประโยชน์จากการส่งเสริมการลงทุนตามพระราชบัญญัติส่งเสริมการลงทุน พ.ศ.
2520 โดยการอนุมัติของคณะกรรมการส่งเสริมการลงทุนตามแต่ละบัตรส่งเสริม
รายละเอียดตามแต่ละบัตรส่งเสริมมีดังนี้

  -------------- ------------- --------------------------------------- --------------------------
  เลขที่บัตร        วันที่บัตร        ธุรกิจที่ได้รับการส่งเสริม                      วันที่เริ่มมีรายได้ตามบัตรส่งเสริม

  1498/2543      23 สิงหาคม     ผลิตสัตว์น้ำแช่แข็ง                           7 กรกฎาคม 2546
                 2543          อาหารกึ่งสำเร็จรูปและสำเร็จรูปแช่แข็ง           
                               และสัตว์น้ำอบแห้ง                           

  1739(3)/2550   4 มิถุนายน 2550 ผลิตอาหารพร้อมรับประทานหรือกึ่งพร้อมรับประทาน   1 กรกฎาคม 2554

  1740(2)/2550   20 มิถุนายน     ผลิตสัตว์น้ำแช่แข็ง                           1 กรกฎาคม 2554
                 2550                                                  
  -------------- ------------- --------------------------------------- --------------------------

ทั้งนี้ภายใต้เงื่อนไขที่กำหนดบางประการ สิทธิประโยชน์ดังกล่าวประกอบด้วย

ก)
ได้รับอนุญาตให้ถือกรรมสิทธิ์ในที่ดินเพื่อใช้ประกอบกิจการที่ได้รับการส่งเสริมตามที่คณะกรรมการพิจารณาเห็นสมควร

ข) ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ค)
ได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลาแปดปีนับแต่วันที่เริ่มมีรายได้จากการประกอบกิจการนั้น

ง)
ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณเพื่อเสียภาษีเงินได้เป็นระยะเวลาแปดปี

จ)
ได้รับลดหย่อนภาษีเงินได้นิติบุคคลสำหรับกำไรสุทธิในอัตราร้อยละห้าสิบของอัตราปกติเป็นระยะเวลาห้าปีนับจากวันที่พ้นกำหนดระยะเวลาได้รับยกเว้นภาษีเงินได้นิติบุคคลตามข้อ
ค)

ฉ)
ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุนนอกเหนือจากการหักค่าเสื่อมราคาตามปกติ

ช)
ได้รับอนุญาตให้หักเงินได้พึงประเมินเป็นจำนวนร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น (ยกเว้น บัตรเลขที่ 1739(3)/2550 และ
1740(2)/2550)

ซ) ได้รับอนุญาตให้หักค่าขนส่ง
ค่าไฟฟ้าและค่าน้ำประปาเป็นจำนวนสองเท่าของค่าใช้จ่ายดังกล่าวเป็นระยะเวลาสิบปี
นับแต่วันที่เริ่มมีรายได้จากการประกอบกิจการนั้น (ยกเว้น บัตรเลขที่ 1739(3)/2550 และ
1740(2)/2550)

สิทธิอื่น

สิทธิบัตร , สัมปทาน , ลิขสิทธิ์ , เครื่องหมายการค้า , สิทธิพิเศษอื่นๆ

  - ไม่มี -

ข้อจำกัดในการประกอบธุรกิจ

  - ไม่มี –

4.2 การตลาดและภาวะการแข่งขัน

สภาวะเศรษฐกิจของประเทศที่เป็นตลาดหลักในการส่งออกกุ้งแช่แข็งของไทย
ส่วนใหญ่ยังประสบปัญหาเศรษฐกิจถดถอยอย่างต่อเนื่อง ทำให้เศรษฐกิจในภาพรวมไม่ฟื้นตัว ตั้งแต่ปี
2554 – 2555 โดยเฉพาะอย่างยิ่งตลาดกลุ่มประเทศสหภาพยุโรป สหรัฐอเมริกา และญี่ปุ่น
ส่งผลให้การนำเข้ากุ้งแช่แข็งจากไทยลดลงเป็นอย่างมาก
ซึ่งสอดคล้องกับผลผลิตกุ้งออกสู่ตลาดของไทยที่ลดลงในปี 2555 เมื่อเทียบกับปี 2554
เนื่องจากมีโรคระบาด EMS ในบางพื้นที่ ทำให้ราคากุ้งของไทยไม่ได้ลดต่ำลงมากนัก
ตามความต้องการของตลาดที่ลดลง

การส่งออกกุ้งของบริษัทฯ ในปี 2555

ตลาดญี่ปุ่น: การส่งออกของบริษัทฯไปตลาดญี่ปุ่นเพิ่มสูงขึ้นในปี 2555 เมื่อเทียบกับปี 2554
เป็นอย่างมาก เนื่องจากคู่ค้าพันธมิตรของบริษัทฯสามารถขยาย และเพิ่มส่วนแบ่งตลาดได้มากขึ้น
สวนทางกับสภาวะเศรษฐกิจถดถอยในญี่ปุ่น
อันเป็นผลมาจากความสามารถในการลดต้นทุนการผลิตของบริษัทฯ
ประกอบกับการขยายกำลังการผลิต
ซึ่งช่วยให้ราคาสินค้าของบริษัทฯสามารถแข่งขันกับคู่แข่งในตลาดได้
และทำให้เพิ่มส่วนแบ่งการตลาดของบริษัทฯได้

ตลาดยุโรป: ยอดขายของบริษัทฯ ไปยังตลาดยุโรปในปี 2555 เพิ่มสูงขึ้นเป็นอย่างมากเช่นกัน
เมื่อเทียบกับปี 2554 บริษัทฯ
ได้ปรับเปลี่ยนกลยุทธ์โดยเน้นเพิ่มช่องทางการจัดจำหน่ายไปยังร้านค้าปลีกมากขึ้น นอกจากนั้น
บริษัทฯยังได้ร่วมทุน โดยจัดตั้งบริษัทย่อย 3 แห่งในประเทศอังกฤษ ได้แก่ Seafresh Industry
Invest, Blue Earth Foods และ Sea Farms
ซึ่งมีส่วนช่วยเสริมให้บริษัทฯสามารถกระจายสินค้าผ่านช่องทางการจัดจำหน่ายในตลาดสหภาพยุโรปมากขึ้นด้วย

ตลาดสหรัฐอเมริกา : การส่งออกของบริษัทฯไปยังสหรัฐอเมริกาลดน้อยลงเป็นอย่างมากในปี 2555
เมื่อเทียบกับปี 2554 ซึ่งสอดคล้องกับตัวเลขการส่งออกกุ้งแช่แข็งจากไทยไปสหรัฐที่น้อยลงในปี
2555 ซึ่งเป็นผลมาจากหลายๆ ปัจจัย เช่น ปริมาณผลผลิตในประเทศคู่แข่งที่เพิ่มขึ้น
โรคระบาดในกุ้งในประเทศไทย และจากปัญหาสภาพเศรษฐกิจของสหรัฐอเมริกายังไม่ฟื้นตัวดี
เป็นเหตุให้ความต้องการสินค้า และการบริโภคลดลง

อย่างไรก็ตาม บริษัทฯ ได้ปรับเปลี่ยนกลยุทธ์โดยมีแผนที่จะเปิดบริษัทย่อยในสหรัฐอเมริกา ต้นปี
2556 เพื่อเพิ่มช่องทางการจัดจำหน่ายสินค้าของบริษัทฯในตลาด

สำหรับเรื่องมาตราการการป้องกันการทุ่มตลาดในสหรัฐอเมริกา ในปี 2555
กระทรวงพาณิชย์ของประเทศสหรัฐอเมริกาได้ประกาศผลการทบทวนอัตราภาษีทุ่มตลาดขั้นสุดท้ายสำหรับรอบการนำเข้าที่
6 หรือช่วงการนำเข้าสินค้ากุ้งแช่แข็งระหว่างวันที่ 1 กุมภาพันธ์ 2553 ถึงวันที่ 31 มกราคม 2554
ของประเทศไทยเป็นร้อยละ 1.38 เพิ่มขึ้นจากอัตราร้อยละ 0.73 ของรอบการนำเข้าที่ 5
และทางกรมศุลกากรของประเทศสหรัฐอเมริกาได้ประกาศปลดภาระผูกพันสำหรับสินค้านำเข้าในรอบดังกล่าวแล้ว

4.2.1 กลยุทธ์ทางการตลาด

1. บริษัท ซีเฟรชอินดัสตรี จำกัด (มหาชน) ตั้งโรงงานอยู่ที่จังหวัดชุมพร
ซึ่งเป็นแหล่งที่สามารถจัดหาวัตถุดิบในด้านกุ้งที่เหมาะสม
เนื่องจากเป็นจังหวัดที่มีฟาร์มเพาะเลี้ยงกุ้งที่มีคุณภาพและขณะเดียวกันมีการประมงกุ้งทะเลมากแห่งหนึ่งส่งผลให้บริษัทฯ
สามารถจัดหาวัตถุดิบที่มีคุณภาพสูงปริมาณมากได้ตลอดทั้งปี
และประหยัดค่าใช้จ่ายในการขนส่งวัตถุดิบอีกทางหนึ่ง

2. บริษัทฯ มีตลาดส่งออกที่สำคัญคือ ญี่ปุ่น สหรัฐอเมริกา แคนาดา กลุ่มประชาคมยุโรป
ออสเตรเลีย และอื่นๆ ซึ่งบริษัทฯ
มีนโยบายที่กระจายการส่งออกไปในแต่ละประเทศในสัดส่วนที่เหมาะสม
เพื่อเป็นการลดความเสี่ยงต่อการพึ่งพาเพียงตลาดเดียว

3. บริษัทฯ มีนโยบายในการผลิตสินค้าให้มีคุณภาพ
และมาตรฐานสูงด้วยเทคโนโลยีการผลิตที่ทันสมัยและมีประสิทธิภาพสูง
มีระบบการตรวจสอบคุณภาพสินค้าทุกขั้นตอน ทำให้สินค้าของบริษัทฯ
ได้รับการรับรองมาตรฐานคุณภาพระดับโลก ดังนี้

- ISO9001:2008 จาก “SGS (Thailand Company Limited)”
เป็นมาตรฐานสากลที่องค์กรธุรกิจทั่วโลกให้ความสำคัญ เพื่อความเป็นเลิศทางด้านคุณภาพ
และความมีประสิทธิภาพของการดำเนินงานภายในองค์กร

- Good Manufacturing Practice (GMP) จากกรมประมง, “SGS (Thailand Company
Limited)” เป็นมาตรฐานการจัดการสุขลักษณะที่ดีในการผลิต
ที่ครอบคลุมเนื้อหาการจัดการปัจจัยพื้นฐานในการผลิตที่ส่งผลต่อสุขลักษณะที่ดีในการผลิต
รวมถึงความปลอดภัยของอาหาร

- Hazard Analysis Critical Control Point (HACCP) จากกรมประมง “SGS
(Thailand Company Limited)” เป็นมาตรฐานการจัดการด้านความปลอดภัยของอาหาร
มุ่งเน้นการจัดการกระบวนการผลิต เพื่อผลิตผลิตภัณฑ์อาหารอย่างปลอดภัย

- ISO22000:2005 จาก “SGS (Thailand Company Limited)”
เป็นระบบการจัดการที่เกี่ยวข้องโดยตรงกับผู้ประกอบกิจการในอุตสาหกรรมอาหารและห่วงโซ่อาหาร
จะครอบคลุมทั้งข้อกำหนดของ GMP, HACCP และข้อกำหนดสำหรับระบบการจัดการในองค์กร

- BRC Global Standard (BRC-British Retail Consortium) จาก “SGS (Thailand
Company Limited)”
เป็นมาตรฐานที่ใช้ในการรับรองระบบการผลิตที่ครอบคลุมเนื้อหาการจัดการด้านคุณภาพของผลิตภัณฑ์
สุขลักษณะในการผลิต ความปลอดภัยของอาหารของบริษัทผู้ผลิตที่ผลิตอาหารและบรรจุภัณฑ์ต่างๆ
ให้กับร้านค้าปลีกต่างๆ (Retail) ในประเทศอังกฤษและบางประเทศในสหภาพยุโรป

- ISO/IEC 17025:2005 จากสำนักมาตรฐานห้องปฏิบัติการ (Bureau of Laboratory
Quality Standards), กระทรวงสาธารณสุข (Ministry of Public Health)
เป็นการรับรองระบบของห้องปฏิบัติการ (laboratory)

- ACC-BAP Standard จาก Aquaculture Certification Council (ACC)
ซึ่งเป็นมาตรฐานการรับรองระบบการผลิต ผลิตภัณฑ์อาหารทะเล โดยเป็นมาตรฐานร้านค้าปลีกของ
USA

-ISO14001 จาก “SGS (Thailand Company Limited)” เป็นระบบการจัดการสิ่งแวดล้อม
เพื่อให้เกิดการพัฒนาสิ่งแวดล้อม ควบคู่กับการพัฒนาธุรกิจ โดยมุ่งเน้นการป้องกันมลพิษ
และการปรับปรุงให้ดีขึ้นอย่างต่อเนื่อง
ผู้บริโภคสามารถใช้สินค้าด้วยความมั่นใจว่าจะไม่มีส่วนในการทำลายสิ่งแวดล้อม

- มาตรฐานอาหารฮาลาล จากสำนักงานคณะกรรมการกลางอิสลามแห่งประเทศไทย
เป็นระบบเชิงบูรณาการกระบวนการผลิต ตั้งแต่เริ่มต้นถึงสิ้นสุด ตลอด “สายโซ่การผลิต” จะต้อง
“ฮาลาล” คือถูกต้องตาม บัญญัติศาสนาอิสลาม เพื่อให้ได้ผลิตภัณฑ์อาหารที่ดี ถูกสุขอนามัย
มีคุณค่าอาหาร เป็นประโยชน์ต่อสุขภาพ

- Q Mark จากกรมประมง เป็นใบรับรองว่า บมจ. ซีเฟรช อินคัสตรี
มีระบบคุณภาพและสินค้าได้มาตรฐานตามเกณฑ์กำหนดของ Q-Mark.

- The International Featured Standard (IFS) จาก “SGS (Thailand Company
Limited)” มาตรฐานนี้ประยุกต์ใช้กับผู้ผลิตและบรรจุอาหาร
ใบรับรองมาตรฐานดังกล่าวแสดงถึงกระบวนการดำเนินงานที่มีประสิทธิภาพและผลิตภัณฑ์ที่มีคุณภาพ
ของบริษัท

5. บริษัทฯ มีกลยุทธ์ที่จะรักษาฐานลูกค้าไว้ คือ การขนส่งที่มีประสิทธิภาพรวดเร็ว ตรงต่อเวลา
และความซื่อสัตย์ต่อลูกค้า และมีนโยบายการขายที่ต้องการให้ลูกค้าพอใจสูงสุด
โดยเน้นในด้านคุณภาพสินค้าและบริการที่ประทับใจ

6. บริษัทฯ มุ่งเน้นในผลิตภัณฑ์กุ้งเพียงอย่างเดียว ทำให้บริษัทฯ มีความชำนาญในด้านกุ้ง
สามารถทุ่มเททรัพยากรในการพัฒนาผลิตภัณฑ์ให้มีคุณภาพสูง
รวมถึงทักษะแรงงานที่มีความชำนาญในด้านกุ้งมายาวนาน ส่งผลให้การดำเนินงานของบริษัทฯ
เป็นไปอย่างราบรื่นและมีประสิทธิภาพ

7. บริษัทฯ มีนโยบายในการเก็บสต็อกวัตถุดิบในปริมาณและราคาที่เหมาะสม
เพื่อสำรองไว้ใช้ในการผลิตในช่วงเวลาที่คาดว่าวัตถุดิบเกิดการขาดแคลน
ซึ่งเกิดจากปัญหาโรคระบาดในกุ้งปัญหาสภาพดินฟ้าอากาศ ปริมาณการเพาะเลี้ยง ฯลฯ

ในกรณีที่สินค้าคงคลังมีอายุมากกว่า 1 ปี บริษัทฯ
จะต้องตั้งสำรองค่าเผื่อมูลค่าสินค้าลดลงโดยใช้อัตราเปอร์เซ็นต์ตามอายุของสินค้า
ซึ่งเป็นการตั้งตามหลักการบัญชีเท่านั้น แต่โดยความเป็นจริงแล้วมูลค่าและคุณภาพของสินค้ามิได้ลดลง
เนื่องจากบริษัทฯ มีมาตรการในการจัดเก็บสินค้าที่มีมาตรฐานสูง
ทำให้ราคาของสินค้ายังคงเป็นราคาตลาดที่ซื้อขายได้โดยทั่วไป

4.2.2 การจำหน่ายและช่องทางการจำหน่าย

ผลิตภัณฑ์ของ บริษัท ซีเฟรชอินดัสตรี จำกัด (มหาชน)
ส่งออกจำหน่ายไปยังต่างประเทศประมาณร้อยละ 98 ของยอดขายรวม
ภายใต้เครื่องหมายการค้าของบริษัทฯ และเครื่องหมายการค้าของลูกค้า
โดยดำเนินการติดต่อกับลูกค้าโดยตรงทั้งหมด
ซึ่งลูกค้าเหล่านี้เป็นผู้นำเข้ารายใหญ่ของตลาดส่งออกนั้นๆ ส่วนใหญเป็นคู่ค้าที่เป็นพันธมิตรกับบริษัทฯ
มาเป็นระยะเวลาอันยาวนาน ปัจจุบันบริษัทฯ มีลูกค้าทั้งหมดประมาณ 50 ราย กระจายอยู่ทั่วโลก

4.2.3 ลักษณะของลูกค้า

  ลักษณะของลูกค้าแบ่งออกเป็น 4 ประเภทดังนี้

1.  ผู้นำเข้า (IMPORTER) โดยนำเข้าเพื่อจำหน่ายให้แก่ผู้ค้าส่งและภัตตาคาร

2.  ผู้ค้าส่ง (WHOLESALER)
    เป็นผู้ค้าส่งรายใหญ่ที่นำเข้าเองเพื่อจำหน่ายให้แก่ร้านค้าปลีกและภัตตาคาร

3.  ขายปลีก (RETAILER) ซึ่งนำเข้าเพื่อจำหน่ายให้แก่ร้านในเครือข่าย (CHIAN) ต่อไป

4.  โรงงานแปรรูป (REPROCESSOR)
    นำเข้าสินค้าประเภทกุ้งสดหรือกุ้งต้มปรุงสุกไปทำการแปรรูปหรือผลิตอีกทอดหนึ่ง
    หรือเปลี่ยนแปลงบรรจุหีบห่อใหม่

4.2.4 สัดส่วนมูลค่าการจำหน่ายแยกตามภูมิภาค

สัดส่วนมูลค่าการจำหน่ายแยกตามภูมิภาคเฉพาะของบริษัท ซีเฟรชอินดัสตรี จำกัด (มหาชน)
ไม่รวมบริษัทย่อย

+-------------------------------------+----------+----------+----------+
| รายละเอียด                           | ปี 2553   | ปี 2554   | ปี 2555   |
|                                     |          |          |          |
|                                     | (%)      | (%)      | (%)      |
+-------------------------------------+----------+----------+----------+
| 1. สหภาพยุโรป                        | 36       | 47       | 55       |
+-------------------------------------+----------+----------+----------+
| 2. เอเชีย                            | 25       | 21       | 30       |
+-------------------------------------+----------+----------+----------+
| 3. อเมริกาและแคนาดา                  | 32       | 26       | 10       |
+-------------------------------------+----------+----------+----------+
| 4. ออสเตรเลีย, นิวซีแลนด์ และอื่นๆ        | 7        | 6        | 5        |
+-------------------------------------+----------+----------+----------+
| รวม                                 | 100      | 100      | 100      |
+-------------------------------------+----------+----------+----------+

สำหรับบริษัทย่อย เนื่องจากทั้งหมดตั้งอยู่ในประเทศอังกฤษ
ดังนั้นรายได้เกือบทั้งหมดจึงมาจากการขายสินค้าในประเทศอังกฤษ

  การขายสินค้าให้ลูกค้ารายใดเกินร้อยละ 30 ของยอดขายเป็นเวลา 3 ปี ติดต่อกัน

  - ไม่มี –

4.3 การจัดหาผลิตภัณฑ์

4.3.1 การผลิต

บริษัท ซีเฟรชอินดัสตรี จำกัด (มหาชน) มีโรงงานตั้งอยู่ที่จังหวัดชุมพร และ บริษัท Blue Earth
Foods Limited ซึ่งเป็นบริษัทย่อยของบริษัท มีโรงงานตั้งอยู่ในประเทศอังกฤษ
โดยมีกำลังการผลิตรวมสำหรับผลิตภัณฑ์ที่สำคัญในปี 2552-2554 ดังนี้

กำลังการผลิตและปริมาณการผลิตจริง (รวมบริษัทย่อย)

  ------------------------------ -------------- -------------- --------------
  กำลังการผลิต                     2553           2554           2555

  กำลังการผลิตเต็มที่                 20,000         22,000         30,000

  ปริมาณการผลิตจริง                                                

  ผลิตภัณฑ์อาหารทะเลแช่เย็นและแช่แข็ง   7,920          11,838         19,071

  การใช้กำลังการผลิต (%)            39.60          53.81          63.57

  อัตราการเพิ่ม (ลด) ของปริมาณการผลิต 5.60           49.47          61.10
  (%)                                                          
  ------------------------------ -------------- -------------- --------------

  นโยบายการผลิตของบริษัทฯ ขึ้นอยู่กับเป้าหมายของยอดขายของบริษัทฯ
  ซึ่งจะมีการประมาณการในทุกๆ ปี

4.3.2 วัตถุดิบ และผู้จำหน่ายวัตถุดิบ

วัตถุดิบที่สำคัญในการผลิตคือกุ้งสด ได้แก่ กุ้งขาว กุ้งกุลาดำ กุ้งแชบ๊วย กุ้งทราย เป็นต้น
โดยแหล่งที่มาของวัตถุดิบ คือ กุ้งจากทะเลและกุ้งจากฟาร์ม
ซึ่งจะครอบคลุมพื้นที่ในเขตจังหวัดที่มีการทำฟาร์มเลี้ยงกุ้ง และการทำประมงตามชายฝั่งทะเล ได้แก่
ชุมพร ภูเก็ต สุราษฎร์ธานี นครศรีธรรมราช ระนอง เป็นต้น วัตถุดิบทั้งหมดจะซื้อจากในประเทศ
โดยบริษัทฯ จะซื้อวัตถุดิบจากผู้จำหน่าย 3 ลักษณะ ดังนี้

  1. จากเจ้าของฟาร์มเลี้ยงจะเป็นกุ้งเลี้ยงจากฟาร์ม คือ กุ้งวานาไม
  โดยซื้อจากผู้จำหน่ายประมาณ 400 ราย

  2. จากเจ้าของแพปลาจะเป็นกุ้งจากทะเล ได้แก่ กุ้งโอคัก กุ้งแชบ๊วย กุ้งทราย เป็นต้น
  โดยซื้อจากผู้จำหน่ายประมาณ 40 ราย

  3. จากนายหน้าตัวแทนจะเป็นกุ้งเลี้ยงจากฟาร์มและกุ้งจากทะเล โดยซื้อจากผู้จำหน่ายประมาณ
  10 ราย

  การซื้อวัตถุดิบจากผู้จำหน่ายรายใดเกินกว่าร้อยละ 30 ของมูลค่าการสั่งซื้อวัตถุดิบทั้งหมด

  - ไม่มี -

ราคาวัตถุดิบ (กุ้งวานาไม) โดยเฉลี่ยต่อกิโลกรัม ปี 2555

  ---------- ------ ------ ------ ------- ------ ------ ------ ------ ------ ------ ------ ------
  เดือน       ม.ค.   ก.พ.   มี.ค.   เม.ย.   พ.ค.   มิ.ย.   ก.ค.   ส.ค.   ก.ย.   ต.ค.   พ.ย.   ธ.ค.

  ราคา/บาท   143    145    134    123     115    117    117    133    145    145    141    143
  ---------- ------ ------ ------ ------- ------ ------ ------ ------ ------ ------ ------ ------

  สภาพปัญหาของวัตถุดิบ

วัตถุดิบกุ้งมีปริมาณไม่สม่ำเสมอและคาดเดาได้ยาก เนื่องจากเป็นสินค้าเกษตร
โดยราคากุ้งจะแปรผันไปตามกลไกราคาของตลาด ซึ่งขึ้นอยู่กับปริมาณการเพาะเลี้ยง ปัญหาสภาพดิน
ฟ้า อากาศ ปัญหาโรคกุ้ง ราคาอาหารกุ้ง และอัตราแลกเปลี่ยน

4.3.3 ผลกระทบต่อสิ่งแวดล้อม

กระบวนการผลิตของบริษัทฯ ไม่มีผลกระทบต่อสิ่งแวดล้อม
ตามการดำเนินงานระบบการจัดการด้านสิ่งแวดล้อม ISO14001 ทั้งด้านการจัดการทรัพยากร
อย่างคุ้มค่า
การใช้พลังงานอย่างยั่งยืนและการจัดการวัตถุดิบเหลือใช้จากการผลิตด้วยการนำออกจำหน่ายในรูปของเศษวัสดุ
สำหรับในด้านมลภาวะจากกระบวนการผลิตในรูปแบบ ของเสีย อากาศเสีย น้ำเสีย บริษัทฯ
ได้มีระบบการตรวจติดตามผลการดำเนินงานและ ติดตั้งระบบบำบัดน้ำเสีย
โดยอยู่ในความควบคุมดูแลของสำนักงานอุตสาหกรรมจังหวัด เป็นไปตามกฎหมาย
มีระบบการจัดการสอดคล้องตามมาตรฐานและพัฒนาอย่างต่อเนื่อง บริษัทฯ
มีค่าใช้จ่ายในการควบคุมดูแลระบบบำบัดน้ำเสียในปี 2554 และ ปี 2555 เป็นเงินประมาณ
310,000 บาท และ 312,000 บาท ตามลำดับ